Simona Halep, care revine în competiţii la Miami Open după ce TAS i-a redus suspendarea pentru încălcări ale Programului Anti-Doping în Tenis, face parte din echipa României care va înfrunta în aprilie Ucraina, în calificările pentru turneul final al Billie Jean King Cup.
Alături de Halep, pe lista anunţată de Horia Tecău se află Ana Bogdan, Jaqueline Cristian şi Anca Alexia Todoni, potrivit site-ului oficial al competiţiei.
De cealaltă parte, Ucraina mizează pe Elina Svitolina, Lesia Tsurenko, Liudmila Kichenok şi Nadiia Kichenok.
Confruntareea va avea loc în 12-13 aprilie, în Fernandina Beach, în SUA.
Simona Halep a plecat la Miami:
Halep a plecat, luni dimineaţă, la Miami, unde va participa la primul turneu după un an şi jumătate. Halep a primit un wild card la turneul american, după ce TAS i-a redus suspendarea de patru ani la nouă luni. Halep nu a mai jucat din august 2022, când a fost eliminată în primul tur la US Open.
"Nu ştiu ce va fi, am emoţii, dar mă bucur că revin pe teren. Când mi-am făcut bagajul, parcă nu ştiam ce să-mi mai pun geantă. Vreau să văd cum mă simt, e un turneu bun, mi-a plăcut mereu. Vreau să iau săptămână după săptămână şi să văd cum îmi revin în formă. Va fi dificil", a declarat Halep la plecarea din România.
Halep a plecat la Miami alături de mama ei şi a spus că în SUA vor merge şi tatăl şi fratele ei.